stanford-oval/wikipedia huggingface dataset:
אדם קול

| --- | --- |

קול, 2022
 לידה:  5 ביולי 1989 (בן 35) לנקסטר, פנסילבניה, ארצות הברית
 שם במה:  אדם קארל אדם קול
 שם לידה:  Austin Jenkins 
 משקל:  95 ק"ג
 גובה:  1.83 מטר
 מקום מגורים:  קורל ספרינגס, פלורידה, ארצות הברית
 לאום:  אמריקאי
 קריירה מקצוענית:  2008–הווה (כ־17 שנים)
 מאמנים:  אל סנואו DJ הייד ג'ון דאמר לס טאצ'ר שון מייקלס
 ליגות:  AEW
 תרגילי סיום:  לאסט שוט פנמה סאנרייס
 מידע אישי
 בן או בת זוג:  בריט בייקר 
 
אוסטין קירק ג'נקינס (באנגלית: Austin Kirk Jenkins; נולד ב-5 ביולי 1989) הידוע יותר בשם הבמה שלו, אדם קול הוא מתאבק אמריקאי, המופיע בארגון ההיאבקות All Elite Wrestling‏ (AEW). הוא מוכר בעיקר בשל תקופתו בארגון ההיאבקות WWE, בתוכנית NXT, שבה הוא שימש כמנהיג של קבוצת The Undisputed Era (לצד בובי פיש, קייל אוריילי ורודריק סטרונג) עד שנת 2021.
קול היה האלוף הצפון אמריקאי הראשון של NXT והזוכה בטורניר הזוגות לזכר דאסטי רודס לשנת 2018 ביחד עם אוריילי; הוא הוכר גם כאלוף הזוגות של NXT ביחד עם פיש ואוריילי, כך שה-WWE הכירו בו באותה התקופה כאלוף הראשון שמחזיק בשתי אליפויות שונות בו זמנית. קול מוכר בעיקר בשל התקופה שלו בארגון Ring of Honor, שבו היה שלוש פעמים אלוף העולם של ROH, והראשון שהצליח לרשום את הישג זה. בנוסף לכך, הוא היה פעם אחת אלוף הטלוויזיה העולמי של ROH.
כמו כן, קול ערך הופעות נוספות בארגונים עצמאיים כמו Chikara,‏ Combat Zone Wrestling, שבו היה פעם אחת אלוף העולם במשקל כבד לג'וניור של CZW וב-Pro Wrestling Guerrilla, שבו היה פעם אחת אלוף העולם של PWG והצליח להחזיק בתואר זה לאורך הזמן הארוך ביותר בהיסטוריה של חגורת האליפות. בנוסף לכך, הוא מוכר גם בשל התקופה שלו בארגון היפני New Japan Pro-Wrestling, שבו היה חלק מקבוצת ה-Bullet Club.
החיים שלפני

אוסטין ג'נקינס נולד בלנקסטר, פנסילבניה. לאוסטין יש אח צעיר ממנו. הוריו נפרדו כשהיה בן 10 בלבד. כילד, ג'נקינס לקח שיעורי קראטה.
חיים אישיים

ג'נקינס ציין את המתאבק שון מייקלס כאחד שהעניק לו השראה בקריירת ההיאבקות שלו.
אליפויות והישגים

הישגים בארגון ההיאבקות Combat Zone Wrestling - CZW
אליפות העולם במשקל כבד לג'וניור של CZW (פעם אחת)
הטוב שבטובים X‏ (2011)
הישגים בארגון ההיאבקות Dreams Fighting Entertainment/World Wrestling League
אליפות במשקל פתוח של DFE/אליפות במשקל כבד של WWL (פעם אחת)
הישגים בארגון ההיאבקות Eastern Wrestling Alliance - EWA
אליפות במשקל קל של EWA (פעם אחת)
הישגים בארגון ההיאבקות International Wrestling Cartel - IWC
אליפות הסופר אינדי של IWC (פעם אחת)
הישגים בארגון ההיאבקות Maryland Championship Wrestling - MCW
אליפות טלוויזיית הזעם של MCW (פעמיים)
הישגים בארגון ההיאבקות New Horizon Pro Wrestling - NHPW
אליפות אמנות הלחימה של NHPW (פעם אחת)
הישגים בארגון ההיאבקות Premiere Wrestling Xperience - PWX
אליפות במשקל כבד של PWX (פעם אחת)
הישגים בארגון ההיאבקות Preston City Wrestling - PCW
אליפות במשקל קל של PCW (פעם אחת)
הישגים בארגון ההיאבקות Pro Wrestling Guerrilla - PWG
אליפות העולם של PWG (פעם אחת)
הקרב של לוס אנג'לס (2012)
הישגים במגזין ההיאבקות Pro Wrestling Illustrated - PWI
PWI דירג אותו במקום ה-2 מתוך 500 המתאבקים הטובים ביותר לשנת 2020
הישגים בארגון ההיאבקות Pro Wrestling World-1
אליפות צפון אמריקה של Wrestling World-1 (פעם אחת)
הישגים בארגון ההיאבקות Real Championship Wrestling - RCW
אליפות במשקל קל של RCW (פעם אחת)
אליפות הזוגות של RCW (פעם אחת)  - עם דיבון מור
הישגים בארגון ההיאבקות Ring of Honor - ROH
אליפות העולם של ROH (פעם אחת)
אליפות הטלוויזיה של ROH (פעם אחת)
טורניר Survival of the Fittest של ROH‏ (2014)
הישגים בארגון ההיאבקות SoCal Uncensored
קרב השנה (2012) עם קייל אוריילי נגד הסופר סמאש בראדרס (פלייר אונו וסטופיפייד) נגד היאנג באקס (מאט ג'קסון וניק ג'קסון) ב-21 ביולי
קרב השנה (2016) עם היאנג באקס (מאט ג'קסון וניק ג'קסון) נגד מאט סיידל, ריקושט ווויל אוספריי ב-3 בספטמבר
מתאבק השנה (2013)
הישגים בארגון ההיאבקות WrestleCircus
אליפות הזוגות ביג טופ (פעם אחת)  - עם בריט בייקר
הישגים בארגון ההיאבקות World Wrestling Entertainment - WWE
אליפות ה-NXT (פעם אחת)
אליפות צפון אמריקה של NXT (פעם אחת, האלוף הראשון)
אליפות הזוגות של NXT (פעם אחת)  - עם רודריק סטרונג, בובי פיש וקייל אוריילי
אלוף הטריפל קראון השני
טורניר הזוגות לזכר דאסטי רודס (2018)  - עם קייל אוריילי
פרסי סוף השנה של NXT‏ (7 פעמים)
מתאבק השנה (2019, 2020)
המתחרה הכללי של השנה (2019)
קרב השנה (2019) - נגד ג'וני גרגאנו בקרב 2 מתוך 3 הכרעות על אליפות ה-NXT הפנויה באירוע NXT TakeOver: New York
יריבות השנה (2019, 2020) - נגד ג'וני גרגאנו, נגד פאט מקאפי
צמד השנה (2020)  -‏ The Undisputed Era‏
הישגים בארגון ההיאבקות WXW C4
האליפות ההיברידית של WXW C4 (פעם אחת)
הישגים במגזין ההיאבקות Wrestling Observer Newsletter - WON
טירון השנה (2010)
קול כאלוף צפון אמריקה הראשון של NXT
ועדת השמות הממשלתית

מכתב ועדת השמות הממשלתית למזכירות הקיבוץ הארצי בדבר שם הקיבוץ דביר. 30 באוקטובר 1951
ועדת השמות הממשלתית היא ועדה ציבורית הממונה על ידי ממשלת ישראל, ועוסקת בקביעת שמות ליישובים ולנקודות נוספות במפת ישראל ובהחלפת שמות ערביים שהיו קיימים עד 1948 לשמות עבריים. החלטות הוועדה מחייבות את מוסדות המדינה.
במתן שמות מתבססת הוועדה על שמות היסטוריים, על שמות אישים וארגונים שמבקשים להנציחם, על תרגום שמות ערביים ועל מתן צורה עברית לשמות ערביים. ליישובים רבים ניתן שם סמלי.
פעולות הוועדה

הוועדה הראשונה לקביעת שמות עבריים ליישובים בארץ ישראל נוסדה בשנת 1920 על ידי ממשלת המנדט. בוועדה היו שלושה חברים: דוד ילין (יושב ראש), שהיה נשיא ועד הלשון וראש הוועד הלאומי, יצחק בן-צבי והגאוגרף ד"ר אברהם יעקב ברור. הוועדה הוקמה סמוך למועד בו הסכים השלטון הבריטי לתת לעברית מעמד של שפה רשמית.
ב־1925 הוקמה "ועדת שמות היישובים על יד הקרן הקיימת לישראל" על פי החלטה של דירקטוריון הקק"ל. לוועדת שמות היישובים על יד קק"ל לא היה כל מעמד חוקי, אולם השמות שהיא נתנה לכ-400 יישובים הוכרו על ידי הציבור.
ועדה נוספת שקבעה שמות, החל מ-18 ביולי 1949 ובמשך תקופה של כשנתיים, פעלה ליד משרד ראש הממשלה ונקראה "הוועדה הגאוגרפית" לקביעת שמות בנגב. ועדה זו העניקה שמות עבריים לכ-600 מקומות גאוגרפיים בנגב (גבעות, הרים, ערוצי נחלים, תלים, גאיות). גם ועדה זו לא פעלה מכח הוראת חוק, ורק לאחר פניות חוזרות של ראש הממשלה, השתמשו משרדי הממשלה בשמות שקבעה הוועדה. הוועדה הגאוגרפית הונחתה מפורשות על ידי ראש הממשלה "להרחיק את השמות הערבים מטעמים מדיניים: כשם שאין אנו מכירים בבעלותם הפוליטית של הערבים על הארץ, כן אין אנו מכירים בבעלותם הרוחנית ובשמותיהם". בהקשר לכך ציינה הוועדה הגאוגרפית, כי רבים מהשמות הערביים הם ממילא ארעיים ומקריים.
באפריל 1951 החליטה ממשלת ישראל הראשונה על איחוד הוועדת לקביעת שמות גאוגרפיים בנגב עם ועדת השמות של קק"ל. חברי הוועדה המאוחדת הראשונה מונו ב־6 באפריל ולאחר מכן בוטלה ההחלטה וההרכב נקבע מחדש ב־18 באפריל. מטרת הקמת ועדה חדשה זו הייתה כפולה: ראשית, להביא לכך שקביעת שמות עבריים ליישובים ולמקומות תיעשה על ידי ועדה אחת, ולא על ידי שתי ועדות שונות שאינן מקיימות קשר ביניהן. שנית, לקבוע מעמד רשמי לוועדה, כך שהחלטותיה בדבר קביעת שמות עבריים יפורסמו ברשומות ומשרדי הממשלה יחויבו להשתמש בשמות אלו. בוועדת השמות הממשלתית הוקמו שלוש ועדות משנה: ועדה לקביעת שמות המקומות הגאוגרפיים בכל אזורי הארץ (ועדת המשנה הגאוגרפית); ועדה לזיהוי שמות המקומות ההיסטוריים וקביעתם (ועדת המשנה ההיסטורית); ועדה לקביעת שמות ליישובים חדשים ומחודשים (ועדת משנה לשמות יישובים).
במשך חמישים שנות פעילותה הראשונות שינתה והוסיפה הוועדה קרוב ל־9,000 שמות; בין קביעותיה:
שמות ליישובים כפריים ועירוניים (מעל 1,200 שמות);
שמות למוקדי תעסוקה שמחוץ לתחום יישוב;
שמות למחלפים וצמתים;
שמות לעצמים גאוגרפיים;
שמות לאתרי הנצחה;
שמות לפארקים;
שמות לאתרי תיירות;
שמות למעברי גבול;
שמות לצירי תחבורה;
שמות לקווי דואר נע.
בין יתר תפקידי הוועדה עדכון שוטף של רשימת שמות היישובים בגופים הבאים:
משרד הפנים (מרשם התושבים);
דואר ישראל (החותמות, הבולים, מרכזיות וספרי הטלפונים);
הלשכה המרכזית לסטטיסטיקה (רשימת היישובים, אוכלוסייתם וסמליהם);
מע"צ (השילוט בדרכים);
המרכז למיפוי ישראל (עדכון המפות הרשמיות של ישראל);
משרד הבינוי והשיכון.
הוועדה מפרסמת את החלטותיה בדפי מידע המופצים לכל משרדי הממשלה, ולמאות גורמים במדינה, ב"רשומות" (ילקוט הפרסומים), ולאחרונה גם בשנתון הממשלה.
בשנת 1999, במסגרת חגיגות שנת ה-50 למדינת ישראל, פרסמה ועדת השמות את "אטלס שמות היישובים והמקומות בישראל, חמישים שנות התיישבות". בעריכת הגב' חנה ביתן, המרכזת המדעית של הוועדה. האטלס כולל את שמותיהם של תשע מאות יישובים שהוקמו בין השנים 1998-1948. באטלס מצוין מיקומם של היישובים, מקור השמות וכל הנתונים הסטטיסטים כמו צורת היישוב, ההשתייכות הארגונית, המעמד המוניציפלי ושנת ההתיישבות.
חברי הוועדה

ב"ועדת שמות היישובים על יד קק"ל" הראשונה היו נציגי הקרן הקיימת מנחם אוסישקין וי' אטינגר, נציג ההנהלה הציונית, פרופ' נחום סלושץ, נציג המתיישבים (דוד רמז עבור ארגונים המשתייכים להסתדרות, הרב ישעיהו שפירא עבור יישובי הפועל המזרחי) ופרופ' שמואל קליין בתור מומחה ונציג הוועד הלאומי. בשנת 1927 היה יוסף מיוחס נציג הוועד הלאומי ויצחק בן-צבי נציג המתיישבים חברי ההסתדרות. כן הצטרף לוועדה ישעיהו פרס, נציג החברה לחקירת ארץ-ישראל ועתיקותיה. בשנות ה-30, מזכיר ועדת השמות היה יעקב א' אריכא.
לאחר קום המדינה, בוועדה חברים היסטוריונים, גאוגרפים, ארכאולוגים, אנשי מקרא ולשון, נציגי משרד הפנים, התחבורה (מע"צ), משרד הבינוי והשיכון (המרכז למיפוי) וקק"ל. לוועדה שלוש ועדות משנה: יישובית, גאוגרפית והיסטורית.
בשנת 1950 נתמנה לוועדה זלמן ליף (יושב ראש).
בחודש מרץ 1951 נתמנו לוועדה:
ד"ר אברהם בירן (יושב ראש), ד"ר מיכאל אבי-יונה, אברהם אלמליח, יעקב אריכא, יצחק בן-צבי, ד"ר א. בן חורין, ד"ר אברהם יעקב ברור, יוסף ברסלבסקי (ברסלבי), ד"ר זאב וילנאי, יוסף ויץ, ד"ר שמואל ייבין, ד"ר בנימין מיזלר (מזר), ד"ר דוד עמירן, ישעיהו פרס ופרופ' יוסף קלוזנר. לאחר כחודש נוספו עליהם בן-ציון לוריא ויעקב קיסלוב.
בשנת 1974 נתמנו לוועדה:
אברהם בירן (יושב ראש), שלמה אבני, יוחנן אהרוני, צבי אילן, מיכאל איש שלום, עזריה אלון, יהושע ארבל, אברהם יעקב ברור, יהושע בן אריה, אבינעם דנין, חיים הירשברג, תיאודור התלגי, זאב וילנאי, יהודה זיו, יהודה כוכבי, בן-ציון לוריא, מאיר מדן, זאב משל, דוד עמירן, יורם צפריר, נפתלי קדמון, יצחק שלו, דוד שרון וראובן אלקלעי.
בשנת 1988 נתמנו לוועדה:
אברהם בירן (יושב ראש), צבי אילן, עזריה אלון, יהושע בן אריה, מגן ברושי, בנימין ריקרדו, יעקב ברמור, אבינעם דנין, משה כוכבי, בן ציון לוריא, מאיר מדן, זאב משל, יוסף מרגלית, דב ניר, שמואל ספראי, דוד עמירן, בנימין דנה פיקאר, חיים צבן, יורם צפריר, נפתלי קדמון, זכריה קאלי, ריכב רובין, יצחק שלו, דוד שרון ומשה שרון. לרכזת הוועדה נתמנתה חנה ביתן.
בספטמבר 1990 החליף משה ברור את דוד עמירן, בני מושקין החליף את יעקב ברמור ואסתר גולדנברג החליפה את מאיר מדן שנפטר. ב-2 במאי 1995 נוסף לוועדה ד"ר שוקרי עראף.
ב-31 בדצמבר 2001 החליף זאב ספראי את צבי אילן ועמירם גונן החליף את דוד שרון.
ב-27 בדצמבר 2009 נתמנו לוועדה יואל אליצור (במקום אסתר גולדנברג), אילת מזר (במקום משה כוכבי), ישעיהו רונן, עירית עמית כהן, צבי צמרת ואבשלום קור.
בפברואר 2011 נתמנו לוועדה: איילת פישמן יו"ר ועדת היישובים במשרד הפנים (במקום בנימין ריקרדו), עמיקם ריקלין נציג הקק"ל (במקום אבי גורן) ופרופ' נעים עריידי.
בנובמבר 2014 החליטה הממשלה על מינוי משה שרון ליו"ר הוועדה, וכן שהוועדה תהיה מורכבת מעשרים ושישה חברים, כדלקמן:
ביולי 2024 מינתה הממשלה שישה נציגי ציבור לוועדה: עירית לינור, ד"ר חיים אברהם, זאב חנוך ארליך, יהורם גאון, ד"ר עלי ותד ושאוכת שיבלי. כמו-כן הוארכה כהונתם של פרופ' זהר עמר וסלמאן אבו רוכן. הדר אברהמי מונתה כנציגת קרן קיימת לישראל.
יישובים עם שמות לועזיים

עשרות יישובים ותיקים הספיקו להקרא בשמות לועזיים, לפני שוועדת השמות הממשלתית פעלה:
הרצליה, כפר מסריק, כפר טרומן, כפר ביאליק, קריית מוצקין, בלפוריה, גבעת שפירא, כפר בלום, כפר גליקסון, כפר הס, כפר ויתקין, כפר ורבורג, כפר מונש, כפר סירקין, כפר נטר, כפר סאלד, כפר סילבר, כפר פינס, כפר רופין, נורדיה, שדה ורבורג, תל מונד, בית זייד ועוד.
הדוגמאות הבאות הן מהשנים שבהן פעלה ועדת השמות הממשלתית (ואף התנגדה):
נצר סרני - הוועדה קבעה ש"סרני" הוא שם לועזי וסרבה לאשר את השם (המליצה על השם "נצר חיים") חבר הכנסת מטעם מפא"י חיים בן-אשר, ידידו הקרוב של אנצו חיים סרני וחבר הקיבוץ, חש חוב של חבר לשמור על שמו ושכנע שבעקבות מותו הטרגי (ב'אסון מעגן') של בנו יחידו דניאל סרני, שהיה הנצר האחרון להוריש ולהנחיל את שם משפחת סרני לדורות נוספים, ייקרא שם היישוב נצר סרני. ביוני 1955 הודיעה ועדת השמות הממשלתית שלמרות שהיא ממשיכה ותמשיך לעמוד על משמר השם העברי, היא מסכימה לשינוי שם היישוב ל"נצר-סרני" מתוך כבוד לכנסת.
לוחמי הגטאות - הוועדה קבעה שהמילה 'גטאות' היא מילה לועזית, אך הסכימה לבסוף לאשר את שם הקיבוץ לאחר דין ודברים ממושך.
זרעית (כפר רוזנוואלד) - שם המושב בצפון הארץ היה זרעית ושונה לכפר רוזנוואלד על שם התורם שהובטח לו כי היישוב ייקרא על שמו. המתיישבים התנגדו נמרצות, אך בקק"ל לא יכולים היו לבטל את העסקה. הגיעו הדברים עד כדי איום לנטישת היישוב. בעקבות ההתנגדות הנמרצת של התושבים לשם החדש הוחזר השם זרעית, אולם השם הרשמי כיום הוא 'זרעית (כפר רוזנוואלד)' ולא 'זרעית'. היו שהציעו ששם המושב יהווה ראשי תבות של זכר רוזנוואלד עמנו יהיה תמיד.
יהוד-מונוסון - בעקבות האיחוד בין העיר יהוד והמועצה המקומית נווה אפרים מונוסון, התכנסה ועדת השמות על מנת להמליץ לשר הפנים על שם לישות החדשה. בחודש יולי 2005 ועדת השמות הממשלתית סירבה לאשר את השם יהוד-מונוסון שעליו סיכמו נציגי שני היישובים וקבעה ששם היישוב המאוחד יהיה יהוד. שר הפנים אופיר פז-פינס הבהיר כי "התייחסות לשמו של נדבן יהודי ציוני כאל שם לועזי שלא ראוי שיישוב ייקרא על שמו איננה מתקבלת על הדעת, ועל כן החלטתי שלא לקבל את המלצות הוועדה ולקרוא ליישוב המאוחד יהוד-מונוסון" מתברר ששם ישוב אינו בהכרח זהה לשם העיר או המועצה המקומית (לדוגמה המועצה המקומית נקראה משנת 1962 מועצת נווה אפרים מונוסון ואילו שם היישוב במפות, בגלל עמדתה של ועדת השמות הממשלתית, היה נווה אפרים).
כפר טרומן - על שמו של נשיא ארצות הברית, הארי טרומן.
רמת טראמפ - בשנת 2019 אישרה הוועדה את השם "רמת טראמפ", על שמו של נשיא ארצות הברית, דונלד טראמפ, ליישוב חדש ברמת הגולן לאחר שהכיר בריבונות ישראל על רמת הגולן.
הוועדה למתן שמות עבריים לנגב

לדברי יהודה זיו, חבר בוועדת השמות הממשלתית, הגיע דוד בן-גוריון למסקנה כי יש לתת שמות עבריים לאתרים בנגב משום שמתן שמות עבריים למקומות הוא שלב בדרך ל"חזון הפרחת השממה". עיקר עיסוקה של הוועדה שהוקמה היה קביעת שמות עבריים ל"עצמים גאוגרפיים". הוועדה קיימה במשך עשרה חודשים 29 ישיבות, שבהן נקבעו לאתרים מדרום לקאורדינטת רוחב 120 - בין אשקלון לבין שפך נחל קדרון - 561 שמות עבריים, מתוכם רק 29 היו שמות יישובים. התוצאה סוכמה ופורסמה בשנת 1950. הייתה זו המפה היחידה של מחלקת המדידות הממשלתית שבה הופיע לצד השם העברי החדש גם שמו הערבי של המקום.
המפה יצאה לאור לאחר הסכם שביתת הנשק עם ממלכת ירדן ב-3 באפריל 1949. בן-גוריון הורה להתעלם מהקו הירוק ובעידודו ובאישורו נקבעו שמות עבריים ליישובים, לחורבות ולעצמים גאוגרפיים בתוך תחומי ירדן - מעבר לקו הירוק בגזרה זו.
לקריאה נוספת

לאה מזור, "בין מקרא לציונות: התפיסה השבטית של המרחב המשתקפת בשמות יישובים מהעשור הראשון למדינה", קתדרה 110 (תשס"ד), עמ' 122-110
חנה ביתן (עורכת), אטלס ההתיישבות בישראל, פרסומה של ועדת השמות הממשלתית, משרד ראש הממשלה, 2004.
יהודה זיו, רגע של מקום - סיפורים מאחורי שמות מקומות, הוצאת צבעונים, 2005.
יהודה זיו, בן-גוריון "מתנחל" בהר חברון, מתוך הכנס השנתי השלישי הספר והמדבר בארץ ישראל - תשס"ח - 2007, בעריכת יעקב אשל, מרכז סיור ולימוד סוסיא, סוסיא, תשס"ח.
נגה קדמן,  בצדי הדרך ובשולי התודעה: דחיקת הכפרים הערביים שהתרוקנו ב-1948 מהשיח הישראלי, ספרי נובמבר, 2008.
חנה ביתן, "ועדת השמות הממשלתית: תולדותיה ועקרונות עבודתה", אופקים בגאוגרפיה 83, 2013. (המאמר זמין לצפייה במאגר JSTOR לאחר הרשמה)
הערות שוליים

↑  למשל מושב אחוזם, על שמו של אחוזם בן אשחור, מבני שבט יהודה, שאזור זה נכלל בנחלתו
↑  למשל מושב אביעזר על שמו של אביעזר זיגמונד גסטטנר, ומושב אבן ספיר של שמו של יעקב הלוי ספיר
↑  למשל מושב גורן, לפי השם הערבי של האזור, בידר אלכואב
↑  למשל מושב גיאה, על שם הכפר הערבי אל-ג'יה שעל חורבותיו הוקם המושב
↑  למשל מושב גפן
1 2  חנה ביתן, ועדת השמות הממשלתית: תולדותיה ועקרונות עבודתה, אופקים בגאוגרפיה 83, 2013
↑  י. אטינגר, קביעת השמות לישובי הקה"ק, דבר, 25 באוגוסט 1925
↑  פרוטוקול הישיבה הראשונה של הוועדה הגאוגרפית לקביעת שמות בנגב (עמ' 307), ‏18.7.1949
↑  ועדה לקביעת שמות בנגב, חרות, 1 בינואר 1950
1 2  פרטיכל של ישיבת ועדת השמות הממשלתית (עמ' 56), באתר ארכיון המדינה, ‏8.4.1951
↑  הוועדה הגאוגרפית (ישיבה מס' 8) (עמ' 231), ‏20 באוקטובר 1949
↑  הודעה על מינוי ועדת שמות ממשלתית, ילקוט הפרסומים 162, 24 במאי 1951, עמ' 959
↑  י. אטינגר, לקביעת השמות למקומות הישוב בארץ, דבר, 1 ביוני 1927
↑  גאולת השמות, דבר, 23 באפריל 1937
↑  ועדת השמות הממשלתית, סקירה שנתית 2003, אתר משרד ראש הממשלה
↑  הודעה על מינוי ועדת שמות ממשלתית, ילקוט הפרסומים 152, 6 באפריל 1951, עמ' 845
↑  הודעה על מינוי ועדת שמות ממשלתית, ילקוט הפרסומים 162, 24 במאי 1951, עמ' 959
↑  הודעה על מינוי חברי ועדת השמות הממשלתית, ילקוט הפרסומים 2056, עמ' 240
↑  הודעה על מינוי חברי ועדת השמות הממשלתית, ילקוט הפרסומים 3596, 20 באוקטובר 1988, עמ' 362
↑  הודעה על מינוי חברים לוועדת השמות הממשלתית, 23 בספטמבר 1990, ילקוט הפרסומים 3806, עמ' 138
↑  הודעה על מינוי חבר לוועדת השמות הממשלתית, 2 במאי 1995, ילקוט הפרסומים 4306, עמ' 1164
↑  הודעה על מינוי חברים לוועדת השמות הממשלתית, 31 בדצמבר 2001, ילקוט הפרסומים 5047, עמ' 1164
↑  על מינוי חברים לוועדת השמות הממשלתית, 31 בדצמבר 2009, ילקוט הפרסומים 6057, עמ' 1714
↑  הודעה על מינוי חברים לוועדת השמות הממשלתית, ילקוט הפרסומים, 17 במרץ 2011, עמ' 3162
↑  הודעה על מינוי חברים לוועדת השמות הממשלתית, י"פ 6948 מ-21 בדצמבר 2014
↑  מינוי חברים לוועדת השמות הממשלתית - החלטה מספר 1950 של הממשלה מיום 05.07.2024, באתר מזכירות הממשלה, ‏5.7.24
↑  הכנסת הכירה בשם "נצר סרני", דבר, 14 ביוני 1955
↑  (ראו מימוש החלטתו, בעמוד 268).
↑  הודעה בדבר קביעת שמות מאת ועדת השמות הממשלתית, י"פ 8335 מ-11 ביולי 2019, עמ' 12671
| --- | --- |
בקרת זהויות :  NLI: 987007312825405171
ג'ו הנדרי

ג'ו פארמר הנדרי (באנגלית: Joe Parmar Hendry; נולד ב-1 במאי 1988), היידוע יותר בשם הבמה שלו ג'ו הנדרי הוא מתאבק מקצועי ומוזיקאי סקוטי. הוא חתום כיום ב-TNA וב-WWE ב-NXT. הנדרי הוא אלוף העולם של TNA הנוכחי. הנדרי היה גם אלוף המדיה הדיגיטלית לשעבר של TNA, והוא החזיק בתואר זה למשך תקופה ארוכה יותר מכל אלוף אחר. הנדרי הוא מתאבק מעוטר, וזכה באליפויות לאומיות בריטיות לבוגרים בסגנון לחימה חופשי ו-Greco-Roman. בשנת 2017, ייצג הנדרי את בריטניה בתחרויות בינלאומיות בהיאבקות בסגנון לחימה חופשי באליפות ההיאבקות של חבר העמים. בהמשך, זכה במקום בנבחרת ההיאבקות בסגנון לחימה חופשי של סקוטלנד למשחקי חבר העמים 2018.
קריירה

הנדרי החל להתאמן בתחילה כדי להיות מתאבק מקצועי אצל דמיאן מקל, מיקי וויפלש, רובי ברוקסייד ומרטי ג'ונס בבית הספר היאבקות Source Wrestling School. בשנת 2014, הוא הופיע פעמיים ב-WWE: בתור "רוזבאד" בפרק של Raw מ-19 במאי, ובתור דיפלומט רוסי בפרק של Raw מ-10 בנובמבר. הסיור הקנדי הראשון שלו היה עם SMASH Wrestling. הוא עבד גם עבור Pro Wrestling Ulster.
Insane Championship Wrestling (ICW) (2013–2019)
בשנת 2013, החל הנדרי להופיע באופן קבוע עבור Insane Championship Wrestling (ICW), הוצג לראשונה כחבר בקבוצת "ממשלת קנדי" של ג'יימס ר. קנדי. הוא נכנס ליריבות עם ביג דיימו ולאחר מכן עם חבר נוסף בקבוצה, קני וויליאמס. וויליאמס זכה באליפות ה-ICW Zero-G בתקופה זו, והנדרי התמודד מולו מספר פעמים על התואר אך לא הצליח לזכות בו. ב-6 באפריל 2015, הנדרי אתגר ללא הצלחה את דרו גאלו על אליפות העולם במשקל כבד של ICW באירוע של Pro Wrestling Ulster, שבו הועמדו על כף המאזניים גם תוארי ה-EVOLVE ו-DGUSA Open the Freedom Gate.
בהמשך, הקים הנדרי את צמד "האש המקומית" עם דייבי בוי. יחד הם נכנסו לטורניר אליפות הזוגות של ICW (שנערך כדי להכתיר אלופים חדשים לאחר שעזבה החברה קבוצת "פולו פרומושנס" לאחר שזכתה בחגורות) וגברו על מייק בירד וווילד בור בגמר ב"מסיבת הבית של שוג 3" ב-31 ביולי 2016 כדי לזכות באליפויות הזוגות הפנויות. הם איבדו את התארים ב-11 בספטמבר 2016 לקבוצת "פולו פרומושנס" בקרב סולם.
ב-16 ביוני 2019, ניצח הנדרי את אנדי ווילד באירוע ICW I Ain't Yer Pal, Dickface!. ב-27 ביולי 2019, נאלץ הנדרי לעזוב את ICW לאחר שהפסיד ללייטון באזרד בקרב יחידים בלילה הראשון של "מסיבת הבית של שוג 6". זה הוביל אותו לחתום ב-Ring of Honor מספר ימים לאחר מכן.
קריירה > WWE

בשנת 2014, הופיע הנדרי בתוכנית Raw כאחד הנציגים הרוסים של ולדימיר פוטין שליוו את אלוף ארצות הברית, רוסב, לזירה.
ב-18 ביוני 2024, ערך הנדרי את הבכורה שלו בזירה ב-WWE בתוכנית NXT כאחד הנציגים של TNA בקרב ראמבל שנועד לקבוע את הטוען לכתר ה-NXT. בקרב זה הוא הודח מיד על ידי פרנקי קזאריאן.
קריירת מוזיקה ואישיות

באפריל 2024, הפך הנדרי לכוכב רשת בזכות שיר הנושא שלו, "I Believe In Joe Hendry", שיצא כסינגל. השיר הגיע לשיא במקום הרביעי במצעד הורדות הסינגלים בבריטניה ובמקום השישי במצעד מכירות הסינגלים בבריטניה ב-3 במאי 2024. השיר הגיע לשיא במקום הרביעי במצעד ה-Official Big Top 40.
הנדרי הוא מוזיקאי כבר 10 שנים (הוא והלהקה שלו היו קרובים לחתימת חוזה עם סוני מיוזיק). הוא שילב את הקריירה המוזיקלית שלו בקריירת ההיאבקות המקצועית שלו. הנדרי כותב ומבצע את שירי הכניסה וסרטוני הכניסה שלו בעצמו.
בתור פייס (דמות טובה): הנדרי היה ידוע בכניסות זירה ראוותניות, בדרך כלל פרודיה על שיר מפורסם כדי להקניט את היריב שלו. דוגמאות לכך כוללות: "In the Air Tonight" של פיל קולינס שנעשה במהלך היריבות שלו עם המנהל לשעבר ג'יימס ר. קנדי, שיר הנושא של EastEnders כדי להקניט את שיי סמואלס, ו-"Rollin' " של Limp Bizkit כדי להקניט את וולפגנג. ב-Insane Championship Wrestling, הוא היה ידוע כ-"Local Hero" (גיבור מקומי), בכינוי שמתייחס לחלק ב-Kerrang! שנקרא "Local Heroes" שבו הופיע הנדרי, כדי להצחיק על "חוסר ההצלחה המוזיקלית" שלו.
בתור דמות רעה: לאחר שינוי דמות לרעה במרץ 2017, כאשר הנדרי היה המנהיג של קבוצת היוקרה ב-WCPW, הוא נודע כ-"The Prestigious One" (המוערך). למרות שהקבוצה התפרקה בתחילת 2018, הנדרי המשיך לכנות את עצמו כך, וציין ש"זה אני עם עוצמת הקול מוגברת", וגם בראיון ל-BBC בהכנה למשחקי חבר העמים 2018.
הנדרי היה ידוע בעבר גם כ-"Stadium Joe" (ג'ו האצטדיון) בתקופה שלו עם ICW, כינוי שמשקף את נטייה של דמות הזירה שלו להגזים באמת ולרקום סיפורים.
הערות שוליים

↑  One of independent wrestling's hottest up-and-comers Joe Hendry coming to Ireland for Pro Wrestling Ulster - Irish Mirror Online, www.irishmirror.ie
↑  lowbatteryblog, Self-Chosen: The EVOLVE Championship Reign of Drew Galloway, The Ecstasy of Gold Wrestling website, ‏2022-08-07 (באנגלית)
↑  Olivia Quinlan, WWE NXT Results 6/18 - #1 Contenders Battle Royal, Women's North American Title Match & More, Wrestling Inc., ‏2024-06-18 (באנגלית אמריקאית)
↑  Official Singles Downloads Chart on 3/5/2024, Official Charts (באנגלית)
↑  The UK Believes In Joe Hendry: TNA Star Breaks Into UK Download Chart, itrwrestling.com, ‏2024-05-03 (באנגלית בריטית)
↑  Big Top 40, BigTop40 (באנגלית)
1 2  Joe Hendry Interview: The Prestigious One Gunning For Gold In The Commonwealth Games, SPORTbible, ‏2018-03-02 (באנגלית)
↑  "The Scottish wrestler known as the 'Prestigious One'". BBC Sport (באנגלית בריטית). נבדק ב-2024-06-30.
| --- | --- |
בקרת זהויות :  MusicBrainz: e69c065d-c94f-4721-a298-7124ec5a5441 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ג'ו הנדרי".
יחסי אתיופיה–ישראל

| יחסי אתיופיה–ישראל |
| --- | --- |
אתיופיה: ישראל
   לחצו כדי להקטין חזרה    לחצו להגדלה   

אתיופיה: ישראל
שטח (בקילומטר רבוע)
1,104,300: 22,072
אוכלוסייה
134,059,199: 10,023,983
תמ"ג (במיליוני דולרים)
163,698: 509,901
תמ"ג לנפש (בדולרים)
1,221: 50,868
משטר
רפובליקה נשיאותית פדרלית: דמוקרטיה פרלמנטרית

יחסי אתיופיה–ישראל כחלק מברית הפריפריה, לישראל היו קשרים מיוחדים עם אתיופיה גם בתקופת משטרו של היילה סלאסי וגם בתקופת משטר ה"דרג" המרקסיסטי הדכאני. בשנת 1952 החלו קשרי מסחר עם אתיופיה והמדינה היוותה את אחת משותפות המסחר הגדולות והחשובות של ישראל. באותן שנים ישראל ייבאה בקר מאתיופיה, אך לפי מאמרו של בישקו, משרדי החברה באתיופיה שימשו תחנה למודיעין הישראלי במדינה.
בנוסף, בישראל מתגוררים יוצאי אתיופיה רבים, ומספר דוברי האמהרית בישראל הוא הכי גדול מחוץ לאתיופיה, מה שמחמם את היחסים.
בתקופה האימפריאלית (1948–1974)

אתיופיה הצביעה נגד תוכנית החלוקה בהצבעה בעצרת הכללית של האו"ם ב-29 בנובמבר 1947, ולא יצרה קשרים רשמיים עם ישראל עד 1956, כשמונו קונסול אתיופי לישראל וקונסול ישראלי לאתיופיה. בסוף שנות ה-50 החלה מדינת ישראל להעניק סיוע לאתיופיה באמצעות פרויקטים בתחום החקלאות, הרפואה, הכשרת עובדי שירות ופיתוח. בנוסף, הופעלו תוכניות חילופי סטודנטים ומרצים בין המדינות. ב-1966 הגיעה לאתיופיה משלחת צבאית ישראלית שמנתה 100 איש. זו המשלחת הצבאית השנייה בגודלה שהגיעה למדינה אחרי משלחתה של ארצות הברית. באותן שנים אתיופיה קיבלה את מרב הסיוע הישראלי בהשוואה למדינות אפריקה אחרות.
ב-1961 מסר הקונסול האתיופי, טקלה צדיק מקוריה לשרת החוץ גולדה מאיר את הכרתה המלאה של ממשלת אתיופיה בישראל.
ב-1964 נשלחו לאתיופיה שני נציגי אגד, לעזור בשירות מערך התחבורה הציבורית. ב-1964 הוקמה האגודה לידידות ישראל-אתיופיה.
ישראל הכשירה את הכוחות המיוחדים של צבא אתיופיה למאבק בתנועה הלאומית האריתראית. לישראל הייתה גם גישה לנמל מסאווה האריתראי בים סוף. ניסיונות הדייג באזור החלו ביוזמת כמה משרדי ממשלה בשנת 1958. היה למערכת הביטחון הישראלית אינטרס לנוכחות באזור המוקף ארצות ערב. במקביל, באותה תקופה ענף הדיג היה נתון במשבר בגלל צמצום שדות הדיג באגן הים התיכון ותקריות עם ספינות משמר מצריות.
בסוף שנת 1960 יצאו ספינות ישראליות למסע סביב אפריקה, שארך שלושה חדשים והן החלו לדוג בים סוף בראשית שנת 1961. הספינות הועברו לאילת בדרך היבשה ושטו למסאווה דרך ים סוף. בשנות שלטונו של היילה סלאסי באתיופיה, התמיכה של ישראל במשטרו סייעה למנוע שלושה ניסיונות הפיכה נגדו. ב-1973, אתיופיה, בהשפעת ארגון אחדות אפריקה, ניתקה את קשריה הדיפלומטיים עם ישראל, וב-1974 הופל משטרו של היילה סלאסי בהפיכה צבאית.